KIRJALLINEN KYSYMYS P-1900/02 esittäjä(t): Pietro-Paolo Mennea (PPE-DE) komissiolle. Jalkapallon maailmanmestaruuskilpailut 2002.



Virallinen lehti nro 301 E , 05/12/2002 s. 0243 - 0244



KIRJALLINEN KYSYMYS P-1900/02 esittäjä(t): Pietro-Paolo Mennea (PPE-DE) komissiolle (24. kesäkuuta 2002) Aihe: Jalkapallon maailmanmestaruuskilpailut 2002 Viimeaikaisissa urheilutapahtumissa ja varsinkin jalkapallon maailmanmestaruuskilpailuissa on tullut ilmi tuomareiden epäpätevyys ja ammattitaidottomuus, jotka ovat johtaneet eräiden kilpailuihin osallistuneiden Euroopan maiden nöyryytykseen. Tuomareiden virheet voivat aiheuttaa huomattavaa taloudellista vahinkoa jalkapallon alalla toimiville oikeushenkilöille ja jopa johtaa niiden joutumiseen konkurssiin. FIFA:n järjestämien jalkapallon maailmanmestaruuskilpailujen kaltaisen merkittävän urheilutapahtuman uskottavuus ja puolueettomuus ovat joutuneet kyseenalaisiksi. FIFA:lla, joka on yksityisoikeudellinen elin ja jonka virallinen toimipaikka on Sveitsissä, ei saisi olla yksinoikeutta tällaisten tapahtumien järjestämiseen. FIFA:n johdon sisällä ei sovelleta riittävästi sisäisen demokratian periaatetta, jota pitäisi nimenomaan vahvistaa kansallisissa ja kansainvälisissä urheilujärjestöissä. Jalkapalloilua maailmanlaajuisesti edustavana järjestönä FIFA on vuosien saatossa osoittanut, ettei se halua, että sen hallintoon puututaan tai että sen toimintaa valvotaan. Jalkapallon maailmaan liittyy merkittäviä taloudellisia intressejä, jotka johtavat usein näyttävän valtapelin muodostumiseen. FIFA:n kaltaisille kansainvälisille urheilujärjestöille on ominaista jäykän hierarkkinen organisaatio, ja niiden huomattavaa taloudellista valtaa käyttävät johtohahmot pitävät kynsin hampain kiinni asemastaan, jossa he ovat olleet vuosikymmenien ajan. - Katsooko komissio, että on oikeudellisesti perusteltua säilyttää nykyinen eurooppalaisen urheilun hierarkkinen järjestelmä, vai pitäisikö sen mielestä ryhtyä toimiin unionin tasolla kyseisen järjestelmän lakkauttamiseksi? - Katsooko komissio, että on tarpeen kannustaa toisen kansainvälisen urheilujärjestön perustamista, joka olisi vaihtoehto FIFA:lle eurooppalaisten ja maailmanlaajuisten jalkapallotapahtumien järjestämisessä ja hallinnoinnissa (haluan muistuttaa, että Euroopan parlamentti on jo ilmaissut kannattavansa kyseistä ajatusta syyskuussa 2000 hyväksymässään urheilua koskevassa mietinnössä)? - Voiko komissio kehottaa jäsenvaltioita niiden urheilujärjestöjen välityksellä jättämään FIFA:n ja liittymään johonkin toiseen järjestöön? Viviane Redingin komission puolesta antama vastaus (17. heinäkuuta 2002) Komissio tahtoo muistuttaa parlamentin jäsentä siitä, että komissio pitää urheilujärjestöjen autonomisuuden periaatetta tärkeänä. Komission näkemys asiasta on tullut ilmi urheilua koskevassa selvityksessä(1) Helsingissä kokoontuvalle Eurooppa-neuvostolle. Selvityksessä korostetaan urheiluliittojen merkitystä ja katsotaan, että urheilun integriteetti ja autonomia on säilytettävä. Myös Nizzan Eurooppa-neuvosto(2) osoitti joulukuussa 2000 annetussa julkilausumassaan yhteisten politiikkojen täytäntöönpanossa huomioon otettavista eurooppalaisen urheilun erityispiirteistä ja sen yhteiskunnallisesta merkityksestä pitävänsä edellä mainittua periaatetta tärkeänä. Julkilausumassaan Eurooppa-neuvosto korosti pitävänsä tärkeänä urheilujärjestöjen itsenäisyyttä ja niiden oikeutta huolehtia omasta järjestäytymisestään käyttäen hyväksi asianmukaisia järjestörakenteita. Lisäksi se tunnusti, että urheilujärjestöjen tehtävänä on kansallista ja yhteisön lainsäädäntöä noudattaen sekä demokratian ja avoimuuden pohjalta organisoida edustamansa urheilulajin harrastaminen ja edistää sitä sekä muodostaa maajoukkueita tavalla, jonka ne katsovat tavoitteidensa perusteella tarkoituksenmukaisimmaksi. Komissiolla ei ole loppujen lopuksi muunlaista toimivaltaa puuttua kiistaan urheilun autonomiasta ja suurten urheilukilpailujen järjestämisestä. Tämä koskee myös mahdollisia tuomarivirheitä. Komission toimivaltaan ei myöskään kuulu kannustaa jäsenvaltioita perustamaan toista kansainvälistä urheilujärjestöstöä tai kehottaa heitä suhtautumaan kansainvälinen jalkapalloliitto FIFA:aan jollakin erityisellä tavalla. Komissio muistuttaa lopuksi, että Urheilun eurooppalainen malli -nimisessä neuvotteluasiakirjassa(3) komissio korostaa, että pyramidirakenne on yksi urheilun eurooppalaisen mallin tärkeimmistä piirteistä. Komissiolla ei ole kuitenkaan toimivaltaa ylläpitää eikä lopettaa sitä. (1) Komission selvitys Eurooppa-neuvostolle nykyisten urheiluun liittyvien rakenteiden turvaamisesta ja urheilun yhteiskunnallisen tehtävän säilyttämisestä Euroopan yhteisössä Urheilua koskeva selvitys Helsingissä kokoontuvalle Eurooppa-neuvostolle KOM(1999) 644 lopullinen. (2) Puheenjohtajan päätelmät Nizzan Eurooppa-neuvosto 7.9. joulukuuta 2000 liite IV: julkilausuma yhteisten politiikkojen täytäntöönpanossa huomioon otettavista eurooppalaisen urheilun erityispiirteistä ja sen yhteiskunnallisesta merkityksestä. (3) Urheilun eurooppalainen malli, koulutuksen ja kulttuurin pääosaston neuvotteluasiakirja, lokakuu 1998.